Izvor: N1 Hrvatska

Zamjenik zapovjednika Hrvatskog ratnog zrakoplovstva brigadni general Michael Križanec ustvrdio je u četvrtak da su u slučaju pilota koji su u Zemuniku prevozili švercera oružja evidentni sigurnosni propusti, te poručio da će po završetku istrage vojne policije počinitelji biti sankcionirani.

"Pojedinci i pojedinačni slučajevi bit će sankcionirani. Evidentno je bilo određenih sigurnosnih propusta, od same kontrole i nadzora ulaska u vojarnu. Poduzete su zaštitne mjere da se slične situacije nikako ne bi ponovile", izjavio je Michael Križanec na izvanrednoj konferenciji za novinare u Ministarstvu obrane.

Istraga vojne policije o slučaju trojice pilota koji su u vojnom helikopteru u Zemuniku prevozili civilnu osobu još uvijek je u tijeku, te se čeka dovršetak istrage kako bi se sankcionirale uključene osobe.

Pleša: Pilotima je zabranjen let, čeka se izvješće vojne policije

Sve okolnosti bit će naknadno prenesene javnosti, kada se završi izvješće vojne policije, poručio je Križanec izrazivši žaljenje zbog takvog događaja.

Zapovjednik 93. zrakoplovne baze Hrvatskog ratnog zrakoplovstva brigadir Mario Pleša najavio je da će po zavšretku istrage vojne policije formirati povjerenstvo radi utvrđivanja odgovornosti svih umiješanih.

"Po dobivanju izvješća vojne policije, osobno ću formirati povjerenstvo, radi sukoba interesa neću biti njegov član ni voditelj, sa ciljem da se utvrdi tko su odgovorne osobe koje su unutar našeg sustava neodgovorno obnašale svoj dio posla i omogućile da se nešto tako dogodi", kazao je Pleša.

Istaknuo je kako je za sada zakonski ovlašten jedino izdati zabranu leta trojici pilota, što je i napravio, a oni su prebačeni na uredske poslove.

Naveo je da su u vojnom helikopteru dvije osobe odgovorne za slučaj, tako što je jedna imala ulogu zapovjednika zrakoplova, a druga kopilota, dok su kod treće osobe utvrđeni prijestupi koji se sankcioniraju prema Zakonu o oružanim stranama.

Pleša kaže da se još uvijek sa sigurnošću ne zna kako je muškarac, kojeg su piloti prevozili, ušao na prostor zrakoplovne baze u vojarni u Zemuniku.

Podsjetimo, slučaj je danas komentirao ministar obrane Damir Krstičević.

"Ispričavam se u ime cijele Hrvatske vojske. To nisu vrijednosti pobjedničke Hrvatske vojske. Hrvatski vojnik puno je puta dokazao svoje vrijednosti i sposobnosti" Nažalost, imamo i pojedinaca. Svaki ovaj prekršaj ima ime i prezime. Nulta je stopa tolerancije na ovakvo nevojničko ponašanje. Trebamo se svi zajedno obračunati s ovakvim ljudima i ovakvim pojavama. Što se mene tiče, podrška Hrvatskoj vojsci da kroz liniju zapovijedanja ovaj slučaj riješi", kazao je u četvrtak ministar obrane Damir Krstičević.

Osnovao je Povjerenstvo koje će mu do 2.12. dati analizu kompletne situacije i predložiti mjere "s ciljem da se obračunamo s ovakvim pojavama. Ovo nije Hrvatska vojska, ovo su izolirani slučajevi. Ovo nije Hrvatska vojska, ovo su ljudi koji su napravi nešto što se ne smije raditi. Hrvatska vojska će pobijediti situaciju i ovakve ljude ćemo istjerati iz sustava", rekao je Krstičević.

Upitan kako to da nije prije izvijestio javnost o tom slučaju, Krstičević je kazao: "Imaju organi koji to rade, ima policija, ima civilna policija. Istraga još traje, prema tome nisam želio ni jednim svojim utjecati na istragu.

Ministar je naglasio kako ono što je učinjeno nije normalno. "Sigurno da ima odgovornosti, kroz cijeli postupak sve ćemo utvrditi. Hrvatska vojska će oštro sankcionirati bilo koga tko je po tom pitanju nešto napravio", ističe ministar.